HU Az Európai Unió Hivatalos Lapja C 224/8

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének b) pontja alapján

(2015/C 224/08)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

A HAGYOMÁNYOS KÜLÖNLEGES TERMÉKEKRE VONATKOZÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem

„BELOKRANJSKA POGAČA”

EU-szám: SI-TSG-0107-01317 – 2015.2.26.

1. Kérelmező csoportosulás és jogos érdek

A csoportosulás neve: Društvo kmečkih žena Metlika (A metlikai gazdálkodók feleségeinek szövetsége) Cím: Mestni trg 24 SI-Metlika SLOVENIJA Tel. +386 31853385 E-mail cím: dkz.metlika@gmail.com

A módosítást kérelmező csoportosulás megegyezik azzal a csoportosulással, amely a „Belokranjska pogača” bejegyzésére irányuló kérelmet benyújtotta.

2. Tagállam vagy harmadik ország

Szlovénia

3. A termékleírás módosítással (módosításokkal) érintett rovatai

— ☐ A termék elnevezése — ☒ A termék leírása — ☒ Az előállítás módja — ☒ Egyéb — A mezőgazdasági termék vagy élelmiszer különleges tulajdonsága — A termékleírásnak való megfelelést ellenőrző hatóságok vagy szervek

4. A módosítás(ok) típusa

— ☒ Bejegyzett HKT termékleírásának az 1151/2012/EU rendelet 53. cikke (2) bekezdésének negyedik albekezdése szerinti, kisebb jelentőségűnek nem tekinthető módosítása.

5. Módosítás(ok):

1. A mezőgazdasági termék vagy élelmiszer leírása

A lisztre vonatkozó szövegezés helyesbítésre szorul. Az „500-as típusú finom búzaliszt” helyett „fehér búzaliszt” a pontos megfogalmazás, mivel felmerült, hogy a tészta a használt liszt típusától (finomliszt, durvára őrölt liszt vagy a kettő keveréke) függetlenül mindig ugyanolyan tulajdonságokkal rendelkezik. A lisztre vonatkozó szövegmódosítást a termékleírás folytatása is figyelembe veszi.

A „Belokranjska pogača” tetején lévő bevágások leírásában a „ferde” szót törölni kell. A leírás úgy értendő, hogy a termék tetejét „egyenes vonalak mentén” vágják be. A gyakorlatban ez a bevágási mód évek óta használatos, de a termékleírásban helytelenül szerepelt. Az egyenes vonalak mentén végzett bevágásokkal a „Belokranjska pogača” teteje négyzetekre tagolódik (nem pedig rombuszokra, mint a ferde bevágások esetén), így könnyen négyszögletes darabokra törhető.

Ez a helyesbítés a termékleírás „ferde” bevágásokat említő fennmaradó szövegére is vonatkozik.

2. A termék előállítási módjának leírása

A termékleírás kiegészül az egyes összetevők tömegének megjelölésével. A termék előállításához friss vagy szárított élesztő használható. Ami a langyos víz szükséges mennyiségét illeti, a termékleírás kiegészül a „kb.” szóval; a tojások esetében az „egész” törlésre kerül, helyette az szerepel, hogy a tojást fel kell verni, mivel a pogácsa bekenésére szánják.

A „Kovász készítése” címsor alatti szöveget egyszerűsíteni kell, mivel az egyes összetevők mennyiségének felsorolása már az összetevőknél is szerepel.

A tészta dagasztására vonatkozó pontban a „dagasztóedényben hagyják, letakarják” szöveget törölni kell, mivel nem a kelesztőedény, hanem a tészta térfogatának megkétszereződése a fontos. Ez a pont továbbá kiegészül a gépi dagasztás lehetőségével, mivel a „Belokranjska pogača” pékségekben is készíthető.

A tészta kiszaggatására vonatkozó pont kiegészül a „vagy más, megfelelő bevonatú felületre” szövegrésszel, mivel a tészta más felületeken is megkelhet vagy megsüthető.

„A tészta tetejének bekenése, megszórása és rácsozása” pont a pogácsa tetején lévő bevágásokra vonatkozó további magyarázatokkal egészül ki, mivel a „Belokranjska pogača” a sütés után csak e bevágásoknak köszönhetően törik megfelelően négyszögletes darabokra.

A köménymagra vonatkozó kijelentést helyesbíteni kell: a köménymag nem adható a felvert tojáshoz, mivel ezután az nem oszlik el egyenletesen a tésztán, ehelyett rá kell szórni a tojással előzetesen bekent tésztára. Ezután a tésztát ismét bekenik felvert tojással, majd megszórják durva szemű tengeri sóval.

A „Sütés” pontban a sütési hőmérsékletnek és időnek igazodnia kell a pogácsakészítők által használt sütők különböző típusaihoz. Az a fontos, hogy a késztermék megfelelően megsüljön, ahogyan az a szóban forgó pontban később szerepel is. A sütésre vonatkozó, meglévő szöveget helyesbíteni kell, hogy az a következőt tartalmazza: „A »Belokranjska pogača« sütése addig tart, amíg a pogácsa teljesen meg nem sül. 20-25 percig, 200–220 °C-on célszerű sütni. Ezen ajánlás ellenére a sütési hőmérséklet és idő a sütő típusához igazítható.”

3. A mezőgazdasági termék vagy élelmiszer különleges tulajdonsága

„A mezőgazdasági termék vagy élelmiszer leírása” című 1. pontban foglaltaknak megfelelően a „ferdén” szövegrész ebben a pontban is „egyenes vonalak mentén” szövegrészre helyesbítendő.

4. A termékleírásnak való megfelelést ellenőrző hatóságok vagy szervek

Szlovéniában jelenleg három tanúsító hatóság értékeli a termékek megfelelőségét. Ezek a következők: Bureau Veritas d.o.o., az Inštitut za kontrolo in certificiranje v kmetijstvu in gozdarstvu Maribor (Mezőgazdasági és Erdészeti Ellenőrző és Tanúsító Intézet, Maribor), valamint az Inštitut za kontrolo in certificiranje Univerze v Mariboru (a Maribori Egyetem Ellenőrző és Tanúsító Intézete).

A HAGYOMÁNYOS KÜLÖNLEGES TERMÉK TERMÉKLEÍRÁSA

„BELOKRANJSKA POGAČA”

EU-szám: SI-TSG-0107-01317 – 2015.2.26.

„Szlovénia”

1. Bejegyzendő elnevezés

„Belokranjska pogača”

2. A termék típusa

2.24. osztály: kenyér, péksütemények, cukrászsütemények, édesipari termékek, kekszek és egyéb pékáru

3. A bejegyzés indokolása

3.1. A termék:

— ☒ az adott termékre vagy élelmiszerre jellemző hagyományos előállítási vagy feldolgozási módszerrel vagy hagyományos összetétellel készül; — ☐ a hagyományosan használt nyersanyagokból vagy összetevőkből készül.

A „Belokranjska pogača” terméknek komoly tradíciója van; receptje generációról generációra hagyományozódik. Receptje mellett elkészítési és tálalási módja is a termék sajátossága. A „Belokranjska pogača” tetejét egyenes vonalak mentén bevágják. Miután megsült, e vonalak mentén feltörhető.

3.2. Az elnevezés:

— ☒ az adott termék leírására hagyományosan használt elnevezés; — ☐ jelzi a termék hagyományos jellegét vagy sajátosságát.

A „Belokranjska pogača” nem fejez ki különleges terméktulajdonságot, hanem hagyományosan e termék leírására szolgál, amit különböző források bizonyítanak.

4. Leírás

4.1. Az 1. pontban szereplő elnevezést viselő termék leírása, beleértve főbb fizikai, kémiai, mikrobiológiai és érzékszervi jellemzőit, alátámasztva a termék sajátos jellegét (e rendelet 7. cikkének (2) bekezdése)

A „Belokranjska pogača” lapos, kerek alakú kenyér, amely különleges recept szerint, fehér búzalisztből, langyos víz, só és élesztő hozzáadásával készül. A „Belokranjska pogača” kerek, kb. 30 cm átmérőjű, középen 3-4 cm, a széleken pedig 1-2 cm vastag. A tetejét – amelyen az egymástól hozzávetőleg 4 cm-es távolságra lévő, egyenes vonalak mentén ejtett bevágások négyzetes rácsot képeznek – bekenik felvert tojással, majd megszórják köménymaggal és durva szemű sóval. Megsütve hólyagmentes, egyenletes héjú, jellegzetes illatú, valamint kömény- és sóízű.

Melegen a legjobb. Sütés után nem szeletelik, hanem a bevágások mentén törik.

4.2. Az 1. pontban szereplő elnevezést viselő termék termelők által betartandó előállítási módjának leírása, beleértve adott esetben a felhasznált nyersanyagok vagy az összetevők jellegét és tulajdonságait, valamint a termék elkészítésének módját (e rendelet 7. cikkének (2) bekezdése)

Összetevők:

500 g fehér búzaliszt

kb. 3 dl langyos víz

2 kávéskanál só (15 g)

20 g friss élesztő vagy 7 g szárított élesztő

fél kávéskanál cukor (6 g)

felvert tojás a pogácsa bekenéséhez

1 csipetnyi köménymag (2 g)

1 csipetnyi nagy szemű tengeri só (7 g)

A „Belokranjska pogača” tésztájának elkészítése:

Kovász készítése:

Az élesztőt, három kanálnyi fehér búzalisztet, 1/2 dl langyos vizet és a cukrot sűrű, folyékony anyaggá keverik, és addig hagyják kelni, amíg térfogata több mint a kétszeresére nő.

Tészta dagasztása:

A fehér búzalisztet langyos vízzel és kovásszal összekeverik, majd 8-10 percig vagy addig dagasztják, amíg sima lesz és nem túl kemény, és a tészta nem ragad a kézhez. A tésztát addig kelesztik, amíg a térfogata a kétszeresére nem nő. A tészta géppel is keverhető.

A „Belokranjska pogača” kiszaggatása:

A megkelt tésztát kizsírozott sütőlapra vagy más, megfelelő bevonatú felületre borítják, majd kézzel 30 cm átmérőjűre és 1-2 cm vastagra nyújtják szét úgy, hogy vastagsága kifelé csökkenjen. A tészta nem érintkezhet a sütőlap oldalával, a szélének vékonyabbnak kell lennie a pogácsa közepénél.

A tészta tetejének bekenése, megszórása és rácsozása:

Az így előkészített tésztát a sütőlap aljáig egyenes vonalak mentén, kb. 4 cm-ként bevágják. A tésztán hét bevágásnak kell lennie: egynek középen, és háromnak mindkét oldalon. Ezután a tésztát felvert tojással bekenik, beszórják köménymaggal, majd újra bekenik tojással. Az elkészített tésztát ezután még megszórják egy csipetnyi durva szemű tengeri sóval.

Sütés:

A „Belokranjska pogača” sütése addig tart, amíg a pogácsa teljesen meg nem sül. 20-25 percig, 200–220 °C-on célszerű sütni. Ezen ajánlás ellenére a sütési hőmérséklet és idő a sütő típusához igazítható.

A „Belokranjska pogača” sütés után világosbarna színű. A héja egyenletesen barna, ropogós és hólyagmentes, a közepe pedig egyenletesen lyukacsos, vízgyűrűk, só- és lisztcsomók nélkül, és nem ragadhat. A pogácsa középen 3-4 cm, a széleken pedig 1-2 cm vastag. Egyenletesen meg kell szórni sóval és köménnyel. Illata és íze a „Belokranjska pogača” termékre jellemző, tehát kömény- és sóillatú.

4.3. A termék hagyományos jellegét alátámasztó főbb tényezők leírása (e rendelet 7. cikkének (2) bekezdése)

A „Belokranjska pogača” bela krajinai különlegesség, és generációról generációra hagyományozódik. Szlovéniába feltehetően az uszkókok hozták, akik a Gorjanci-hegység bela krajinai oldalának magasabban fekvő részein telepedtek le.

A pogácsa eredetét írott és szóbeli források igazolják. Az írott forrás kevesebb.

Janez Trdina dolenjskói néprajzkutató, ismert szlovén író és utazó szívesen látogatott ezekre a tájakra, ismerte a Gorjanci-hegység napos oldalán élő embereket, és írt róluk. Ennek megfelelően a „Belokranjska pogača”-t az 1882-ben megjelent Bajke in povesti o Gorjancih (Mesék és elbeszélések Gorjanci lakóiról) című művében említi.

A gyermekek házról házra járva Zeleni Jurijt (Zöld György) hívogatva népdalt énekeltek: „dajte mu pogače, da mu noga poskače…” (adjatok neki pogácsát, hogy lába táncot járjon). Erről a Metlikából származó Ivan Navratil néprajzkutató és nyelvész is írt. Navratil az 1849-ben megjelent Kresovanje v Metliki (Örömtüzek Metlikában) című könyvében egy lapos fehér kenyérről ír, amit a helyiek pogácsának („pogača”) neveznek.

A pogácsáról L. Simeonovič is említést tesz Enciklopedija jugoslovanske kuhinje (1967) (A jugoszláv konyha enciklopédiája) című művében.

A „Belokranjska pogača”-ról M. Balkovec, a metlikai Bela krajina Múzeum néprajzkutatója is ír az Etnološka topografija slovenskega etničnega ozemlja – 20. stoletje (1994) (A szlovén etnikai terület néprajzi topográfiája – 20. század) című könyvben.

Nerajska prehrana (1999) (Nem mennyei étkek) című könyvében Ksenja Vitkovič Khalil a „prostača” kifejezést használja a „Belokranjska pogača”-ra. A „Belokranjska pogača” szerepel a Leksikon Cankarjeve založbe (1973) (Cankar Kiadó Lexikonja) című lexikonban és Minka Vasičeva Dobra kuharica (1902) (Jó szakács) című szakácskönyvében is.

A pogácsának Bela krajinában nagy tradíciója van, és generációról generációra hagyományozódik, hiszen valódi bela krajinai különlegességnek számít. A háziasszonyok, akik otthon kemencében kenyeret sütöttek, a gyerekeknek mindig sütöttek pogácsát is, amelyet a gyerekek még melegen megehettek, a kenyérnek viszont előbb ki kellett hűlnie.

A pogácsának ma is fontos szerep jut, hiszen a háziasszonyok vendégváróként készítik és kínálják azoknak, akiket otthonukba meghívnak, szívesen kínálják a falusi turizmussal foglalkozók is. Szorosan kötődik a borértékesítéshez is. Az idősebbek azt mondják, hogy a pogácsa felszívja a bort, és ezért az alkohol nem részegíti meg az embert.

(1) HL L 343., 2012.12.14., 1. o.